Kelebia a TOP-5.3.1. pályázat kapcsán kiemelten tartja a kapcsolatot Tompával.

Meghívót kaptunk 2019. május 25-én megrendezésre került Kacsa- és spárgaételek Napjára.

A meghívást természetesen elfogadtuk, ahol nem várt meglepetésben volt részünk.

A kis falu piacterére alig fért az ünneplő tömeg. (Pedig sztármeghívott nem is volt.)

 Mi vonzotta egybe a kb. 400 főt?

Erre a kérdésre adott választ a Polgármester: „Minden rendezvény szervezésénél nagyon fontos szempont mindannyiunk számára, hogy egy közösséget hozzunk létre, mindenki legyen szerves része. A kacsa- és spárgaételek napja az intézmények, a civil szervezetek, magánszemélyek nélkül nem volna ugyanaz. Azok a csapatok, baráti társaságok, családok, akik jelentkeznek a nap versenyére mind-mind tudják, érzik amellett, hogy minőségi, látványban, ízvilágban gazdag ételeket készítenek, a legfontosabb a kapcsolatok megélése.”

A „szerves részét” képezték a rendezvénynek:

Kelebiai Karitász Egyesület

Kelebiai Nyugdíjas Egyesület

Kelebiai Ifjúsági Egyesület

Kelebiai Gyermekeinkért Alapítvány

Tavaszi Hérics Tánccsoport

Foltocska Foltvarró Klub

Felső-Bácska és Homokhát Értékmegőrző Natúrpark Egyesület

Kelebiai Virágzó Délvidék Szociális Szövetkezet

Napköziotthon - konyha dolgozói

Paskó Csaba Atya

Szabó Galiba Katalin Őstermelő

HunEnt Víziszárnyas Feldolgozó Zrt.

Továbbá csatlakoztak Kiskunhalasról a Százszorszépföld Egyesület és a Kiskunhalasi Szakképzési Centrum Vári Szabó István Szakképző Iskolájának egy tanára és három diákja a főzőversenyhez.

Külföldről meghívott vendégeik az egyébként is jó hangulatot csak tovább fokozták. Erdélyből, Nagyiratos községből; Vajdaságból Bajsa, Kishegyes és Topolya községekből érkeztek a vendégvárásra.

A táncházban mindenki együtt ropta, a kizárólag adományokból begyűjtött alapanyagokból készült ételeket bárki megkóstolhatta.

Igazán példaértékű közösségi életet él Kelebia.

A legjobb bulik a spontán bulik. Ha lehet ilyet mondani: spontán közösségi beszélgetést folytattunk a rendezvényen, ami nagyon jól sikerült. „Akció” közben beszélgetni a civil szervezetekkel, látni a munkájukat – és annak sikerét – valódi tapasztalatszerzés egy közösségfejlesztő számára.

 A közösségi beszélgetés alatt természetesen érintettük a TOP-5.3.1 projekt megvalósításának terveit, és bár feladatomból eredően átadtam a közösségfejlesztés gyakorlatából néhány módszert a civil szervezetek vezetőinek, mégis úgy érzem, van mit tanulnunk tőlük.